Abramjee-rowers aangekeerYusuf Abramjee Twee mans is in hegtenis geneem in verband met ŉ gewapende roof by Yusuf Abramjee, hoof van Crime Line, se huis in Erasmia, Gauteng. “Drie mans is Maandag in Atteridgeville in hegtenis geneem en twee van hulle word positief verbind aan inbrake by twee huise in Erasmia, insluitend Abramjee se huis,” het brig. Neville Malila, woordvoerder van die polisie in Gauteng, gesê. “Die mans is in hegtenis geneem vir ŉ reeks huisbrake, diefstalle en kapings in Pretoria.” Die polisie het beslag gelê op gesteelde voertuie, twee ongelisensieerde vuurwapens, ammunisie en geld by die mans se huise. Gewapende rowers het Abramjee en sy gesin Vrydagoggend by hul huis oorval. Hulle het aangedring op sy BMW se motorsleutels en skote gevuur terwyl hulle uit die motorhuis weggetrek het. Die mans het vroeër die oggend ŉ ander huis in nabygeleë Senoritastraat geteiken, maar die polisie het hulle onderbreek. Klik hier om meer te lees. Malila sê die mans is aangekeer nadat hulle verskeie leidrade en wenke ontvang het. “Die mans word aan verskeie sake in Pretoria verbind en nog aanklagtes kan moontlik volg,” het lt.gen. Lesetja Mothiba, polisiekommissaris in Gauteng, gesê. Abramjee het die inwoners geprys dat hulle die fluitjie geblaas het en moedig hulle aan om dit steeds te doen. “Ons moet nou seker maak dat die verdagtes skuldig bevind en gestraf word,” het Abramjee gesê. Die mans, tussen 22 en 37 jaar oud, sal na verwagting Woensdag in die Atteridge-landdroshof verskyn op verskeie aanklagte insluitend uitbuiting. “Hulle wou na bewering ŉ dossier van die polisie koop,” het Malila gesê.